b"\n_START_ARTICLE_\nStamford Hill\n_START_SECTION_\nHistorie\n_START_PARAGRAPH_\nStamford Hill ligger nord for Stoke Newington, der den romerske veien Ermine Street krysser veien fra Clopton til Hackney. Ved 1700-tallet var den romerske veien (n\xc3\xa5 kjent som A10) preget av mye trafikk, inkludere varetransport som ble fraktet i vogner trukket av seks eller flere hester. De lokale sognene s\xc3\xb8kte parlamentet i 1713 for retten til \xc3\xa5 sette opp en \xc2\xabTurnpike Trust\xc2\xbb, en tollstasjon, for \xc3\xa5 skaffe inntekster for \xc3\xa5 betale utgiftene til reparasjoner og utbedringer. Det ble satt opp port ved Kingsland og Stamford Hill for \xc3\xa5 samle inn toll._NEWLINE_Utviklingen av omr\xc3\xa5det begynte rundt \xc3\xa5r 1800, og i l\xc3\xb8pet av det neste \xc3\xa5rhundret ble det reist mange eksklusive boliger der. London Road ble et viktig kommersielt senter for den voksende befolkningen. Det ble opprettet togforbindelse, og omkring 1880 ble det ogs\xc3\xa5 laget forbindelse mellom trikkene fra Nord-London og Hackney-trikkene, slik at Stamford Hill ble et viktig knutepunkt._NEWLINE_P\xc3\xa5 slutten av 1700-tallet og begynnelsen av 1800-tallet var det mange framtredende handelsmenn og andre som flyttet til Stamford Hill grunnet at det l\xc3\xa5 p\xc3\xa5 en h\xc3\xb8yde og s\xc3\xa5ledes kom seg ut av forurensningene i sentrale London. Dissenteren, filantropen, abolisjonisten og parlamentsmedlemmet Samuel Morley flyttet til Stamford Hill omkring 1860. Omr\xc3\xa5det fikk ogs\xc3\xa5 mange prominente j\xc3\xb8diske innbyggere p\xc3\xa5 samme tid, mest kjent var Moses Vita Montefiore, en italiensk j\xc3\xb8de som d\xc3\xb8de her i 1789._NEWLINE_Ankomsten av trikk og tog i 1872 f\xc3\xb8rte til et omfattende byggeprogram som etablerte dagens bybilde i Stamford Hill, inkludert butikkene i Dunsmure Road ved 1884. Fra denne tiden og framover, s\xc3\xa6rlig etter 1920-tallet, flyttet mange j\xc3\xb8der hit fra Londons East End, og innvandret fra \xc3\x98st-Europa. Flere synagoger ble etablert og en del eldre hus ble omformet til j\xc3\xb8diske skoler. I Union of Orthodox Hebrew Congregations, en paraplyorganisasjon for hasidiske j\xc3\xb8der, ble etablert her i 1926, og det ble magnet for de som praktiserte en streng j\xc3\xb8dedom og som flyktet fra stalinisme og nazisme i Europa. Tilflyttingen fra andre deler av London holdt seg ogs\xc3\xa5, og etter den andre verdenskrig bosatte mange av de som hadde mistet sine hjem i andre bydeler i nye boliger der. Blant kjente hasidiske ledere i Stamford Hill finner man Shotzer Rebbe og rabbi Chanoch Dov Padwa som bodde der fra 1955 og var Union of Orthodox Hebrew Congregations' \xc3\xa5ndelige leder inntil sin d\xc3\xb8d i 2000.\n_START_SECTION_\nDet moderne Stamford Hill\n_START_PARAGRAPH_\nAntallet hasidiske j\xc3\xb8der er beregnet til rundt 30\xc2\xa0000 og vokser med 5 prosent i \xc3\xa5ret. Det er det st\xc3\xb8rste hasidiske samfunn i Europa, og referert til som a square mile of piety, \xc2\xaben kvadratmile med gudsfrykt\xc2\xbb. B\xc3\xa5ndene til slekters opprinnelseland, s\xc3\xa6rlig i \xc3\x98st-Europa, har blitt bevart av mange b\xc3\xa5de i klesvalg og form for gudsdyrkelse. Det er ogs\xc3\xa5 mange som har sterke b\xc3\xa5nd til j\xc3\xb8diske samfunn i andre land. Den st\xc3\xb8rste menigheten er Satmar, som har fem synagoger og flere tilknyttede menigheter. Den nest st\xc3\xb8rste er Belz, som har to eller tre synagoger. Totalt er det antatt at det er over femti synagoger i omr\xc3\xa5det, som ogs\xc3\xa5 trekker til seg troende fra Stoke Newington, Upper Clapton og Tottenham._NEWLINE_Omr\xc3\xa5det har en sabbatsherold, som ved inngangen til sabbaten og h\xc3\xb8ytider spiller j\xc3\xb8disk musikk, en lokal versjon av sabbatssirenen som brukes i israelske byer. Det er ogs\xc3\xa5 en egen redningstjeneste, Hatzola (hebraisk for \xc2\xabredning\xc2\xbb), som drives av frivillige. P\xc3\xa5 grunn av spesielle matregler er det et stort antall butikker som selger koshermat._NEWLINE_Hasidiske familier har gjennomsnittlig 5,9 barn, hvilket er omkring to og en halv gang landsgjennomsnittet. Dette har f\xc3\xb8rt til at mange familier i omr\xc3\xa5det lever i overfylte leiligheter. Bydelsforvaltningen benytter seg av nasjonale retningslinjer for byplanlegging, hvilket legger begrensninger p\xc3\xa5 bygging av flere boliger. Dette har f\xc3\xb8rt til konflikt mellom forvaltningen og det j\xc3\xb8diske samfunnet representert ved Union of Orthodox Hebrew Congregations._NEWLINE_En l\xc3\xb8sning som har blitt foresl\xc3\xa5tt er \xc3\xa5 opprette et nytt ortodokst j\xc3\xb8disk samfunn med omkring 300 hjem i Milton Keynes. Mange \xc3\xb8nsker ikke \xc3\xa5 forlate Stamford Hill, blant annet fordi man der finner alt man trenger for \xc3\xa5 kunne leve i tr\xc3\xa5d med hasidiske regler, men samtidig er det klart at det er sv\xc3\xa6rt stort press p\xc3\xa5 omr\xc3\xa5det."